Internasionale reise na, van SA hervat | Netwerk24
Deur Jackie Kruger 12 November 2020 18:44
Internasionale reise na en van Suid-Afrika word volledig hervat, het die departement van binnelandse sake by navraag laat blyk.
David Hlabane, 'n woordvoerder van die departement, het Netwerk24 verwys na regulasies wat in die Staatskoerant gepubliseer is wat voriges in die verband vervang, en op 12 November om 00:01 in werking getree het.
Pres. Cyril Ramaphosa het Woensdagaand in 'n toespraak oor die jongste Covid-19-maatreëls aan Suid-Afrikaners gesê internasionale reis na alle lande word oopgestel mits die nodige voorsorgmaatreëls nagekom word.
Volgens die regulasies wat die oues vervang, word die 18 landsgrense wat gedeeltelik oop was nou ten volle oopgestel. Die 34 wat toe was, bly egter toe.
Reise na en van Suid-Afrika en alle internasionale reise hervat, maar alle reisigers moet 'n sertifikaat toon dat hulle 72 uur tevore negatief getoets is vir Covid-19. As hulle nie so 'n sertifikaat kan toon nie, sal hulle op hul eie koste in kwarantyn moet gaan.
Internasionale lugreise word beperk tot die O.R. Tambo-lughawe in Gauteng, die King Shaka in Durban en die Kaapstadse lughawe.
Daaglikse pendelaars van buurlande wat 'n skool in Suid-Afrika bywoon of daar skoolhou, en wat Suid-Afrika mag binnekom of uitgaan, moet voldoen aan protokolle soos sifting vir Covid-19, kwarantyn en isolasie indien dit nodig blyk te wees, die dra van 'n gesigmasker, en sanitasie en die handhawing van gesonde afstande.
Luidens die regulasies word alle kommersiële seehawens ook oopgestel en die hervat van dienste vir aansoeke om visums sal vasgestel word in riglyne wat uitgereik moet word deur die kabinetslid wat verantwoordelik is vir buitelandse sake. Protokolle sal ook vasgestel word om seker te maak dat reisigers wat positief vir Covid-19 getoets is, nie in Suid-Afrika toegelaat word nie.